Title: ประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิตและการส่งข้อมูลของสมาชิก (ฉบับที่ 6)

ประกาศคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง
อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต
และการส่งข้อมูลของสมาชิก
(ฉบับที่ ๖)

โดยที่เป็นการสมควรปรับปรุงแก้ไขหลักเกณฑ์การขออนุญาตคณะกรรมการคุ้มครองข้อมูลเครดิต
กรณีที่สมาชิกไม่สามารถแจ้งให้ลูกค้าของสมาชิกทราบเกี่ยวกับการส่งข้อมูลเพิ่มเติมในส่วนของประวัติการชำระสินเชื่อ
และประวัติการชำระราคาสินค้าหรือบริการโดยบัตรเครดิต
ให้แก่บริษัทข้อมูลเครดิตได้ทันภายในกำหนดระยะเวลาที่กำหนดตามข้อ ๑๗
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิต และการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗ ซึ่งแก้ไขเพิ่มเติมโดยประกาศคณะกรรมการคุ้มครองข้อมูลเครดิต เรื่อง
อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต
และการส่งข้อมูลของสมาชิก (ฉบับที่ ๔) ลงวันที่ ๒๘ ธันวาคม พ.ศ. ๒๕๕๘
ให้เหมาะสมยิ่งขึ้นตลอดจนเพื่อให้สอดคล้องกับพระราชบัญญัติวิธีปฏิบัติราชการทางปกครอง
(ฉบับที่ ๒) พ.ศ. ๒๕๕๗
ซึ่งกำหนดระยะเวลาในการออกคำสั่งทางปกครองของเจ้าหน้าที่เพื่อป้องกันการพิจารณาที่ล่าช้า
หรือการใช้ดุลพินิจที่ไม่เหมาะสมของเจ้าหน้าที่
และเป็นหลักประกันให้แก่ผู้ยื่นคำขอที่จะได้รับการพิจารณาทางปกครองและการออกคำสั่งทางปกครองภายในระยะเวลาที่สมควร

อาศัยอำนาจตามความในมาตรา ๑๘
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต
(ฉบับที่ ๒) พ.ศ. ๒๕๔๙ คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ให้ยกเลิกความในข้อ ๑๗
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิตและการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗ ซึ่งแก้ไขเพิ่มเติมโดยประกาศคณะกรรมการคุ้มครองข้อมูลเครดิต
เรื่อง อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิตและการส่งข้อมูลของสมาชิก
(ฉบับที่ ๔) ลงวันที่ ๒๘ ธันวาคม พ.ศ. ๒๕๕๘ และให้ใช้ความดังต่อไปนี้แทน
ข้อ ๑๗  การส่งข้อมูลเพิ่มเติมในส่วนของประวัติการชำระสินเชื่อ
และประวัติการชำระราคาสินค้า หรือบริการโดยบัตรเครดิตให้แก่บริษัทข้อมูลเครดิต
ให้สมาชิกแจ้งให้ลูกค้าทราบภายในกำหนดเวลาดังนี้
(๑)
ข้อมูลของลูกค้าในปีบัญชีหรือปีปฏิทินใดที่สมาชิกส่งให้บริษัทข้อมูลเครดิต ให้สมาชิกแจ้งให้ลูกค้าทราบในปีบัญชีหรือปีปฏิทินนั้น
หรือไม่เกินกว่าสามสิบวันนับแต่วันสิ้นปีบัญชีหรือวันสิ้นปีปฏิทินนั้น ในการแจ้งดังกล่าวอาจแจ้งทุกครั้งที่มีการส่งข้อมูลหรือรวบรวมแจ้งในคราวเดียวกันก็ได้
และหากมีการเปลี่ยนแปลงรอบการแจ้งการส่งข้อมูลเพิ่มเติม
ให้สมาชิกแจ้งให้ลูกค้าทราบล่วงหน้าก่อนการเปลี่ยนแปลงดังกล่าว
(๒)
สมาชิกที่ไม่สามารถแจ้งลูกค้าภายในกำหนดระยะเวลาตาม (๑) ได้ อาจขอขยายระยะเวลาเป็นหนังสือต่อคณะกรรมการคุ้มครองข้อมูลเครดิตก่อนวันครบกำหนดที่ต้องแจ้งให้ลูกค้าทราบไม่น้อยกว่าสามวันทำการ
โดยชี้แจงเหตุผลหรือความจำเป็นประกอบคำขอขยายระยะเวลาไว้อย่างชัดเจน
ในการพิจารณาคำขอขยายระยะเวลาตาม
(๒) ของวรรคหนึ่ง ให้คณะอนุกรรมการพิจารณาปัญหากฎหมายและคำอุทธรณ์เป็นผู้มีอำนาจหน้าที่พิจารณาให้ความเห็นชอบตามที่เห็นสมควร
และแจ้งผลการพิจารณาให้สมาชิกทราบภายในสามสิบวันทำการนับแต่วันที่ได้รับคำขอและเอกสารถูกต้องครบถ้วน

ประกาศ ณ วันที่ ๑๐
มีนาคม พ.ศ. ๒๕๖๐
วิรไท  สันติประภพ
ประธานคณะกรรมการคุ้มครองข้อมูลเครดิต

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๓ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๗ ง/หน้า ๓๗/๔ เมษายน ๒๕๖๐